REGOLAMENT TAL-KUMMISSJONI (KE) Nru 1255/2006
tal-21 ta' Awwissu 2006
li li jemenda r-Regolament (KE) Nru 1431/94 li jistabbilixxi regoli ddettaljati sabiex jiġu applikati, fis-settur tal-laħam tat-tjur, l-arranġamenti tal-importazzjonijiet ipprovvduti fir-Regolament tal-Kunsill (KE) No 774/94 li jiftaħ u jipprovdi għall-amministrazzjoni ta' ċerti kwoti tat-tariffa tal-Komunità għal-laħam tat-tjur u ċerti prodotti oħra agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni tas-suq tal-laħam tat-tjur (1), u b'mod partikolari l-Artikolu 3(2) u l-Artikolu 6(1) tiegħu,
Billi:
(1)
Ir-Regolament tal-Kummissjoni (KE) Nru 1431/94 (2) jipprovdi għall-ftuħ u l-amministrazzjoni, fuq bażi multi-annwali, ta' għadd ta' kwoti ta’ importazzjonijiet tal-laħam tat-tjur.
(2)
Il-Ftehim fil-forma ta' Skambju ta' Ittri bejn il-Komunità Ewropea u l-Istati Uniti tal-Amerika skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 (3), approvat bid-Deċiżjoni tal-Kunsill 2006/333/KE (4), jipprovdi għal żieda tal-kwota tariffarja annwali tal-importazzjoni tal-laħam tat-tjur, erga omnes, ta’ 2 485 tunnellata għal ċerti biċċiet iffriżati tad-dundjan.
(3)
Minħabba l-possibilità ta’ adeżjoni mill-1 ta' Jannar 2007 tal-Bulgarija u tar-Rumanija mal-Unjoni Ewropea, ikun għaqli jekk jingħata perjodu differenti għall-preżentazzjoni tal-applikazzjonijiet tal-liċenzji għall-ewwel tliet xhur tas-sena 2007.
(4)
Ir-Regolament (KE) Nru 1431/94 għandu jigi emendat kif xieraq.
(5)
Il-miżuri stipulati f'dan ir-Regolament huma skont l-opinjoni tal-Kumitat Amministrattiv għal-Laħam tat-Tjur u għall-Bajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1431/94 huwa emendat kif ġej:
(1)
Fl-Artikolu 3, il-punt (c) jinbidel b'dan li ġej:
“(c)
It-taqsima 8 tal-applikazzjonijiet għal-liċenzji u għal-liċenzji għandha turi l-pajjiż tal-oriġini; il-liċenzji għandhom iġorru magħhom l-obbligazzjoni tal-importazzjoni mill-pajjiż indikat apparti milli għal gruppi 3, 5 u 6.”
(2)
L-Artikolu 4 jiġi emendat kif ġej:
(a)
Fil-paragrafu 1 għandu jiżdied is-subparagrafu li ġej:
“Madankollu, għall-perjodu mill-1 ta’ Jannar sal-31 ta’ Marzu 2007 l-applikazzjonijiet tal-liċenzja għandhom jiġu ppreżentati matul l-ewwel sebat ijiem ta' Jannar 2007.”
(b)
Fil-paragrafu 2, it-tielet subparagrafu jinbidel b’dan li ġej:
“Madankollu, fil-każ tal-gruppi 3, 5 u 6 kull wieħed mill-applikanti jista' jippreżenta iktar minn applikazzjoni waħda għal-liċenzji tal-importazzjoni għall-prodotti fi grupp wieħed, meta dawn il-prodotti joriġinaw f'aktar minn pajjiż wieħed. Iridu jiġu ppreżentati applikazzjonijiet separati għal kull wieħed mill-pajjiżi tal-oriġini fl-istess waqt lill-awtorità kompetenti tal-Istat Membru. Għandhom jiġu kkunsidrati, f'dak li jirrigwarda l-massimu msemmi fl-Artikolu 3(b) kif ukoll f'dak li jirrigwarda l-applikazzjoni tar-regola fis-sottoparagrafu ta' qabel, bħala applikazzjoni waħda.”
(3)
L-Annessi huma mibdula bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Għandu japplika mit-1 ta’ Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 21 ta' Awwissu 2006.